作者：方千里
词牌/韵律：过秦楼

paragraphs: 柳拂鹅黄，草揉螺黛，院落雨痕才断。
蜂须雾湿，燕嘴泥融，陌上细风频扇。
多少艳景关心，长苦春光，疾如飞箭。
对东风忍负，西园清赏，翠深香远。
空暗忆、醉走铜驼，闲敲金镫，倦迹素衣尘染。
因花瘦觉，为酒情锺，绿鬓几番催变。
何况逢迎向人，眉黛供愁，娇波回倩。
料相思此际，浓似飞红万点。